กระทรวงเกษตรและสหกรณ์ ส่งเสริมปลูกผักลิ้นห่าน ให้เป็นสินค้าประจำท้องถิ่น ให้เป็นที่รู้จัก เพิ่มรายได้ให้เกษตรกร
นายอำพันธุ์ เวฬุตันติ รองปลัดกระทรวงเกษตรและสหกรณ์  เปิดเผยภายหลังลงพื้นที่เยี่ยมชมแปลงปลูกผักลิ้นห่านของกลุ่มวิสาหกิจชุมชนผักลิ้นห่านบ้านไม้ขาว พร้อมรับฟังปัญหาของเกษตรกรในพื้นที่  จังหวัดภูเก็ตว่า กระทรวงเกษตรฯจะดำเนินการให้หน่วยงานที่เกี่ยวข้องและเกษตรกรในกลุ่มร่วมกันสนับสนุนและส่งเสริมให้ผักลิ้นห่านให้เป็นสินค้าอัตลักษณ์ประจำท้องถิ่นตำบลไม้ขาว ประชาสัมพันธ์ให้สินค้าเป็นที่รู้จัก ส่งเสริมเรื่องการแปรรูปและการตลาดเพื่อเพิ่มช่องทางในการจัดจำหน่ายต่อไป ผักลิ้นห่าน เป็นผักพื้นบ้าน ส่วนใหญ่จะพบขึ้นอยู่ตามชายหาด พบมากที่ตำบลไม้ขาว  จังหวัดภูเก็ต นิยมนำมาบริโภคโดยนำมาแกงกะทิ หรือผัดกับน้ำมันหอย รสชาติอร่อยมีความกรอบมัน มีสรรพคุณช่วยบำรุงเลือด ลดไขมันในเลือด แก้ท้องอืดด้วย